Ihi mala, tura dagi ilaq-aɣ ad nuɣal ɣer dinna, ɣer tḥanut-nni n Si Funi. Si Funi, yemmuqel akka, yemmuqel akka, yegger-d nnehta am seg sya ɣer Bufarik, yenna-as : Eetttḥḥḥ, pffee, aḥayḥay ma d wagi ay d ssuq! Yenna-as : Zik-nni, leswaq ttaɛmaren alamma d lxemsa, alamma d setta n tmeddit. Tura ɣef leḥdac yekfa ssuq, tefra rreḥba. Tura ɣef leḥdac ur tettafeḍ ara ad d-taɣeḍ taxbizt. Yenna-as : Imsewqen, dayen tura, a-hen-ah ruḥen akk, wid yeznuzuyen a-hen-ah akk la ttxemmilen. Daɣen ula d nutni ad ruḥen. Yenna-as: Ssuq n wass-agi a laṭif !